Document ID: /roh_data/filtered/fineweb-2-filterrobots_roh.jsonl.gz/68333

La radunanza communala ha approvà il project da protecziun cunter aua gronda.
Il project da protecziun prevesa:
- la sanaziun da radund 50 serras en la Val da Cafegns ed en la Val da Schluein, inclusiv las serras grondas a Parlet
- in nov fossal per retegnair bovas a Cleus cun in volumen da tschiffada da 55'000 m³, sco er ina deponia
- l'engrondiment dal chanal da svidada a Schluein
- in rempar davant la sbuccada en il Rain anteriur che protegia la ARA sco era il territori da mastergn
I vegn desistì d’ina pretensiusa sanaziun da las serras en la Val da Tschessas. Il concept da protecziun è vegnì tramess a las vischnancas vischinas da Falera e dad Ilanz/Glion sco era al chantun ed a la Confederaziun per prender posiziun.
Project custa 23 milliuns francs
Ils custs per realisar il project da protecziun encunter aua gronda muntan a 23 milliuns francs. Il chantun sa participescha probablamain cun 5,52 milliuns francs per la protecziun da la via chantunala. Ils ulteriurs 17,48 milliuns francs vegnan subvenziunads da la Confederaziun e dal chantun cun passa 60%. Uschia ston las vischnancas anc finanziar 7 milliuns francs. A la sanaziun da las serras sin l'intschess cumpiglià vegn la vischnanca dad Ilanz/Glion a sa participar cun 0,117 milliuns francs sco era la vischnanca da Falera cun 0,822 milliuns francs. Per la vischnanca da Schluein restan 6,052 milliuns francs u 26,32% dals custs totals.
Cunquai che la radunanza communala ha approvà quest credit, vegn l’entschatta da l'onn 2024 cumenzà la procedura d'approvaziun dal project cun l'exposiziun dal project. La procedura d'approvaziun dal project fin la decisiun da la regenza vegn a cuzzar circa in onn. Las lavurs da construcziun cumenzan uschia il pli baud l'onn 2025. La realisaziun vegn fatga en etappas e cuzza circa quatter onns.
Daco è vegnì elavurà in project da protecziun?
A Schluein sa chattan 13 immobiglias surbajegiadas, tranter quellas pliras chasas abitadas, en la zona da privel cotschna. Plinavant è ina part dal territori d'abitar en la zona da privel blaua, tranter auter era la chasa da scola. En cas da ferma plievgia periclitescha la Val da Schluein era la via chantunala. Bovas cun rauba da plirs 10'000m³ fin 150'00 m³ pon periclitar ils territoris pertutgads, malgrà ch'il torrent da la Val da Schluein è surbajegià cun passa 90 serras.